Täna maetakse allilma juhtfiguur Nikolai Tarankov, kes möödunud nädalal Haapsalu lähedal metsas tapeti. 2016. aastal võib selline jõhker kuritegu tunduda ootamatu, ent 1990ndatel olnuks see vaid üks paljudest.
Et toonase allilmasõja tagamaid mõista, tuleb minna ajas tagasi aastasse 1993. Kes vähegi trenditeadlik, kandis toona Kappa dresse ja nahktagi. Rikkamad ostsid musta bemari või mersu.
Pidudel rüübati Mehukattit viinaga ja mängiti turakat. Hoopis teised mängud olid nende hulgas, kes tahtsid mustas äris raha liikuma panna. Konflikt kerkis Eesti allmaailma juhtinud Linnuvabriku grupeeringu ja Permi grupeeringu vahel. Seda on nimetatud ka eestlaste-venelaste veresõjaks.